Barnaheimilið Ós er foreldrarekinn leikskóli í Litla Skerjafirði . Skólinn á sér langa sögu en hann hefur ávallt verið rekinn af hugsjónaríkum foreldrum í góðu samstarfi við menntað fagfólk . Með hugtakinu foreldrarekinn er ekki einungis átt við rekstrarformið með stjórn , starfsráði , stórfundum , starfsdögum og fleiru , heldur einnig að foreldrar og aðrir aðstandendur barnanna á hverjum tíma hafi tækifæri til að fylgjast með og móta starfsemina þannig að eðlilegt samhengi skapist á milli uppeldis á Ósi og heimili barnsins . Ábyrgðin er sameiginleg og með þessu móti gefast foreldrum möguleikar á stefnumörkun . Starfið á Ósi endurspeglar því vilja og áhuga foreldra og starfsfólks á hverjum tíma . Við inngöngu á Barnaheimilið Ós verða barnið og foreldrar þess hluti af Ósfjölskyldunni . Eins og hjá öðrum fjölskyldum er gagnkvæm tillitssemi , virðing og traust allra fjölskyldumeðlima grundvöllurinn fyrir því að góður árangur náist í uppeldinu . Á Ósi er mikið lagt upp úr hollu og góðu fæði sem matreitt er af mikilli alúð frá grunni í eldhúsi skólans . Sem stendur er Ós eini foreldrarekni leikskólinn í Reykjavík . Á Ósi geta börnin byrjað um eins og hálfs árs og dvalið fram að grunnskólagöngu . Að öllu jöfnu eru um 34 börn í leikskólanum .